ไฟแนนซ์ทูเดย์
โดย...ภูคา
5 ม.ค. 2560

โดย...ภูคา
...เริ่มจะเห็นเค้าลางจากคำบอกกล่าวของ กฤษฎา จีนะวิจารณะ ผู้อำนวยการสำนักงานเศรษฐกิจการคลัง (สศค.) ที่ว่าปีนี้รัฐจะมีทีเด็ดเข้ามาช่วยดันรายได้รัฐบาลให้เข้าเป้าที่ตั้งไว้ 2.3 ล้านล้านบาท อาจเป็นเพราะได้ไฟเขียวให้เก็บภาษีน้ำหวานได้เสียที จากแผนเดิมที่เคยตั้งท่าจะเก็บภาษีในปี 2560 นี้ แต่โดนผู้ประกอบการอ้อนวอนขอเลื่อนเวลาไปอีก 5 ปี
...งานนี้ต้องถามใจ สมชาย พูลสวัสดิ์ อธิบดีกรมสรรพสามิต ว่าใจสู้หรือเปล่า ที่สำคัญต้องให้กำลังใจท่านอธิบดี เพราะการบริโภคน้ำตาลเกินขนาดมีอันตรายแรงร้ายไม่เบา หากเก็บภาษีน้ำหวานแล้วทำให้ผู้ประกอบการลดความหวานในเครื่องดื่ม หรือช่วยให้คนบริโภคน้อยลง ก็ถือเป็นประโยชน์ไม่น้อย
...คนโรงงานยาสูบได้เฮกันลั่น เพราะ ดาวน้อย สุทธินิภาพันธ์ ผู้อำนวยการยาสูบ แย้มว่า ปีนี้มีโอกาสแจกโบนัสมากที่สุดเป็นประวัติการณ์สูงถึง 7 เดือน สวนกระแสเศรษฐกิจซบเซา เพราะผลจากการลดค่าใช้จ่ายและยอดขายบุหรี่ราคาถูกเพิ่มขึ้น ทำให้กำไรทะลุเป้าเฉียด 9,000 ล้านบาท